涉沅瀟
作者：李紳
朝代：唐

paragraphs: 屈原死處瀟湘陰，滄浪淼淼雲沈沈。
蛟龍長怒虎長嘯，山木翛翛波浪深。
煙橫日落驚鴻起，山映餘霞杳千里。
鴻叫離離入暮天，霞消漠漠深雲水。
水靈江暗揚波濤，黿鼉動盪風騷騷。
行人愁望待明月，星漢沈浮𩳤鬼號。
屈原爾爲懷王沒，水府通天化靈物。
何不驅雷擊電除奸邪，可憐空作沈泉骨。
舉杯瀝酒招爾魂，月影滉漾開乾坤。
波白水黑山隱見，汨羅之上遙昏昏。
風帆候曉看五兩，戍鼓鼕鼕遠山響。
潮滿江津猨鳥啼，荆夫楚語飛蠻槳。
瀟湘島浦無人居，風驚水暗惟鮫魚。
行來擊棹獨長歎，問爾精魄何所如。